3-тиркеме

**Жумушсуз жарандарга чакан кредит берүү тартиби жөнүндө жобо**

**1. Жалпы жобо**

1. Расмий жумушсуз жарандарга чакан кредит берүү тартиби жөнүндө ушул жобо (мындан ары – Жобо) ишкердик менен алектенүүнү каалаган расмий жумушсуз жарандарга (мындан ары – жумушсуздар) чакан кредит берүүнүн тартибин аныктайт.

2. Калкты иш менен камсыз кылууга көмөктөшүү жаатындагы ыйгарым укуктуу мамлекеттик органдын аймактык бөлүнүштөрү (мындан ары – ыйгарым укуктуу органдын аймактык бөлүнүштөрү) жумушсуздарга ишкердик ишти уюштурууга консультациялык кызмат көрсөтөт.

**2. Чакан кредит берүүнүн шарттары**

3. Чакан кредит берүү үчүн керектүү шарттар:

- ыйгарым укуктуу органдын аймактык бөлүнүштөрүндө жарандын расмий жумушсуз катарында катталышы;

- өз алдынча иш менен камсыз болууну уюштуруунун планын бериши;

-күрөө же кепилдик.

4. Жумушсуздарга чакан кредит берүү ишкердикти уюштуруу үчүн чакан кредиттик агенттиктер тарабынан ишке ашырылат.

**3. Чакан кредит берүүнүн тартиби**

5. Ыйгарым укуктуу органдын аймактык бөлүнүштөрү тарабынан жумушсуздардын өз алдынча иш менен камсыз болуусун колдоо жана дем берүү максатында төмөнкүдөй акысыз кызматтар көрсөтүлөт:

- чакан кредиттик агенттиктер тарабынан чакан кредит берүүнүн тартиби жөнүндө маалымат;

- расмий жумушсуз катарында катталгандыгы жөнүндө тиешелүү түрдө маалымдама берүү.

6. Чакан кредиттик агенттиктер жумушсуздардын өз алдынча иш менен камсыз болуусун колдоо жана дем берүү максатында төмөнкүдөй акысыз кызматтарды көрсөтөт:

- жумушсуздарга чакан кредит берүүнүн тартиби тууралуу консультация берүү;

- күрөө мүлкүн баалоо;

- чакан кредит, кепилдик келишимдери жөнүндө корутунду;

- чакан кредит берүү;

-чакан кредиттин кайтарымдуулугун жана максаттуу пайдаланылышын контролдоо.

7. Чакан кредит алуу үчүн жумушсуздар чакан кредиттик агенттикке төмөнкүлөрдү тапшырат:

-расмий жумушсуз статусу жөнүндө маалымдама;

- жумушсуздун өздүгүн күбөлөндүрүүчү документ;

-өз алдынча иш менен камсыз болууну уюштуруунун планы;

- Кыргыз Республикасынын мыйзамдарына ылайык талап кылынуучу башка документтер.

8. Жумушсуз документтердин толук пакетин бергенден кийин чакан кредиттик агенттик 3 жумушчу күндүн ичинде чакан кредит берүү же баш тартуу жөнүндө чечим кабыл алат жана жумушсузга кабарлайт.

**4. Контроль жана мониторинг**

9. Чакан кредиттик агенттик берилген акча каражаттардын максаттуу колдонулушун контролдойт жана мониторинг жүргүзөт, ошондой эле берилген акча каражаттардын жоюу графигине ылайык кайтарылышын көзөмөлдөйт.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_